নশীপুর রাজবাড়ী হতে উত্তর পূর্ব দিকে আমরা গেলাম কাঠগোলা বাগানবাড়িতে। সুন্দর গাছপালা দিয়ে ছাওয়া মনের মতো একটা জায়গা পেলাম। গাছের ফাঁক দিয়ে যেমন হনুমান দেখতে পেলাম তেমন সাদা পাথরের চার অশ্বারোহী মূর্তি বাগান পাহারা দিচ্ছেন। এখানেও টিকিট কেটে ঢুকতে হয় এবং জানার আগ্রহ থাকলে একজন গাইড ভাড়া করা দরকার। সে আবার শেষে ছন্দ মিলিয়ে যদি বলে তবে আনন্দ দ্বিগুন হয়। গোপন জলপথ ও কুয়ো দেখা হলো। মর্মর মূর্তিগুলি কিন্তু অপূর্ব শিল্প শৈলীর পরিচয় দেয়। কিভাবে যে সেগুলি মানুষের হাতে নষ্ট হচ্ছে তাও দেখলাম। কিছু বিদেশি মাছ আর কিছু পাখি নিয়ে ছোট চিড়িয়াখানা এদের আয়ের আরেকটা দিক। রাজবাড়ীর ভিতরে নানা আয়না, মাঝখানে নানা আসন। যেখানে বসে বিচার করা যায় কিংবা আলোচনা। আবার একরকম আয়নায় নিজের শরীর দেখতে পেলেও মুখ দেখতে পাওয়া যায় না। আবার খাবার টেবিলের উপরে একটি গোলকে দেখা যায় সিসি টিভির মতো দূরের মানুষ। বেলজিয়াম কাচের আয়না দর্শকের মুখকে উজ্জ্বল ভাবে পরিবেশন করেছিল। জিয়াগঞ্জ কলেজের প্ৰতিষ্ঠাতা শ্রীপৎ সিং-এর পূর্বপুরুষ লছমিপত সিং এটি তৈরি করেন। এঁরা জৈন। একটি পুকুরে মাছ পালন করেন।মাছ মারা গেলে মাছেদের সমাধি দেন ও মর্মর মূর্তি নির্মাণ করেন। এখানে পরেশনাথের মন্দিরটি খুব সুন্দর। মার্বেলের মূর্তি, হাতির দাঁতে তৈরি থাম এবং নানা গাছ ও ফুলের সমারোহ জায়গাটিকে পবিত্র করে তুলেছে। অনেক পর্যটক এসেছিল সেদিন। ফিরবার পথে হনুমানের দলের সাথে দেখা হলো। বেশ ভিখিরীদের মতো ঘিরে ধরেছে আমদের। ছায়াময় এক পৃথিবীর থেকে বেরিয়ে চা খেয়ে যাত্রা আবার।